CELEX: 32019R1131
Language: el
Date: 2019-07-02 00:00:00
Title: Εκτελεστικός κανονισμός (ΕΕ) 2019/1131 της Επιτροπής, της 2ας Ιουλίου 2019, για τη θέσπιση τελωνειακού εργαλείου για την εφαρμογή του άρθρου 14α του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου και του άρθρου 24α του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου

3.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 179/12
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1131 ΤΗΣ ΕΠΙΤΡΟΠΗΣ
         της 2ας Ιουλίου 2019
         για τη θέσπιση τελωνειακού εργαλείου για την εφαρμογή του άρθρου 14α του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου και του άρθρου 24α του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 14α παράγραφος 1,
         Έχοντας υπόψη τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (2), και ιδίως το άρθρο 24α παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2016/1036 και ο κανονισμός (ΕΕ) 2016/1037 επιτρέπουν την εφαρμογή και είσπραξη δασμών αντιντάμπινγκ και/ή αντισταθμιστικών δασμών σε ορισμένα αγαθά που βρίσκονται στην υφαλοκρηπίδα κράτους μέλους ή στην αποκλειστική οικονομική ζώνη που έχει δηλωθεί από κράτος μέλος σύμφωνα με τη σύμβαση των Ηνωμένων Εθνών για το δίκαιο της θάλασσας (3).
                  
               
                     (2)
                  
                  
                     Αν το οικείο προϊόν μεταφέρεται σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη κράτους μέλους της Ένωσης από το τελωνειακό έδαφος της Ένωσης, ο κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (4) απαιτεί, στην περίπτωση αυτή, να χρησιμοποιείται διασάφηση επανεξαγωγής, γνωστοποίηση επανεξαγωγής ή συνοπτική διασάφηση εξόδου για να δηλωθεί το εν λόγω προϊόν πριν από την αναχώρησή του. Για να εξασφαλιστεί ότι οι τελωνειακές αρχές έχουν στη διάθεσή τους τις πληροφορίες που απαιτούνται για την εξακρίβωση του κατά πόσον οφείλεται καταβολή δασμού αντιντάμπινγκ και/ή αντισταθμιστικού δασμού ή για την εκπλήρωση των υποχρεώσεων καταγραφής και υποβολής στοιχείων βάσει του άρθρου 14 παράγραφοι 5, 5α και 6 του κανονισμού (ΕΕ) 2016/1036 και του άρθρου 24 παράγραφοι 5, 5α και 6 του κανονισμού (ΕΕ) 2016/1037, θα πρέπει να απαιτείται από τον παραλήπτη να υποβάλει δήλωση παραλαβής στην αρμόδια τελωνειακή αρχή του κράτους μέλους στο οποίο έγινε δεκτή η διασάφηση επανεξαγωγής ή καταγράφηκε η γνωστοποίηση επανεξαγωγής ή η συνοπτική διασάφηση εξόδου εντός 30 ημερών από την παραλαβή του οικείου προϊόντος σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη.
                  
               
                     (3)
                  
                  
                     Αν το οικείο προϊόν μεταφέρεται σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη κράτους μέλους της Ένωσης απευθείας από έξω από το τελωνειακό έδαφος της Ένωσης, δεν είναι δυνατόν να χρησιμοποιηθούν τα μέσα που προβλέπονται στον κανονισμό (ΕΕ) αριθ. 952/2013. Για να εξασφαλιστεί ότι οι τελωνειακές αρχές έχουν στη διάθεσή τους τις πληροφορίες που απαιτούνται για την εξακρίβωση του κατά πόσον οφείλεται καταβολή δασμού αντιντάμπινγκ και/ή αντισταθμιστικού δασμού ή για την εκπλήρωση των υποχρεώσεων καταγραφής και υποβολής στοιχείων βάσει του άρθρου 14 παράγραφοι 5, 5α και 6 του κανονισμού (ΕΕ) 2016/1036 και του άρθρου 24 παράγραφοι 5, 5α και 6 του κανονισμού (ΕΕ) 2016/1037, το οικείο προϊόν θα πρέπει να δηλώνεται με τη μορφή δήλωσης παραλαβής που υποβάλλεται από τον αποδέκτη εντός 30 ημερών από την παραλαβή του οικείου προϊόντος σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη. Δεδομένου ότι το κράτος μέλος στο οποίο ανήκει η υφαλοκρηπίδα ή η αποκλειστική οικονομική ζώνη είναι το πλέον κατάλληλο για τη διενέργεια ελέγχων, η διασάφηση θα πρέπει να υποβάλλεται στην αρμόδια τελωνειακή αρχή του εν λόγω κράτους μέλους.
                  
               
                     (4)
                  
                  
                     Για να απλουστευθούν οι έλεγχοι που πρέπει να διενεργούνται από τις τελωνειακές αρχές βάσει του παρόντος κανονισμού, η έννοια του οφειλέτη θα πρέπει, κατά γενικό κανόνα, να περιορίζεται στους κατόχους αδειών που επιτρέπουν την εμπορική εκμετάλλευση στην υφαλοκρηπίδα και στην αποκλειστική οικονομική ζώνη των κρατών μελών που παραλαμβάνουν τα οικεία προϊόντα σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη, ανεξάρτητα από τον τόπο στον οποίο μεταφέρεται το οικείο προϊόν. Ωστόσο, σε ειδικές περιπτώσεις, πρόσωπα πλην των κατόχων αδειών μπορούν επίσης να είναι οφειλέτες.
                  
               
                     (5)
                  
                  
                     Όσον αφορά τις περιπτώσεις στις οποίες το οικείο προϊόν τίθεται υπό καθεστώς τελειοποίησης προς επανεξαγωγή πριν από την παράδοσή του σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη κράτους μέλους της Ένωσης, απαιτείται ειδικός κανόνας για την αποφυγή πιθανής καταστρατήγησης του δασμού αντιντάμπινγκ και/ή του αντισταθμιστικού δασμού.
                  
               
                     (6)
                  
                  
                     Για να καταστεί δυνατή η αποτελεσματική λειτουργία του πλαισίου που ορίζεται στον παρόντα κανονισμό, θα πρέπει να εφαρμόζονται οι σχετικές διαδικασίες που προβλέπονται ήδη στον κανονισμό (ΕΕ) αριθ. 952/2013 όσον αφορά τον υπολογισμό, την κοινοποίηση, την ανάκτηση, την επιστροφή, τη διαγραφή και την απόσβεση της τελωνειακής οφειλής, καθώς και την παροχή εγγύησης, εφόσον είναι σχετικές με τον παρόντα κανονισμό.
                  
               
                     (7)
                  
                  
                     Δεδομένου ότι οι διατάξεις σχετικά με τους τελωνειακούς ελέγχους που περιλαμβάνονται στον κανονισμό (ΕΕ) αριθ. 952/2013 δεν εφαρμόζονται εκτός του τελωνειακού εδάφους της Ένωσης, είναι αναγκαίο να θεσπιστούν ειδικοί κανόνες όσον αφορά τους τελωνειακούς ελέγχους στον παρόντα κανονισμό.
                  
               
                     (8)
                  
                  
                     Για να δοθεί στις τελωνειακές αρχές επαρκής χρόνος ώστε να προετοιμαστούν για την επεξεργασία των δηλώσεων παραλαβής, θα πρέπει να αναβληθεί η εφαρμογή των διατάξεων του παρόντος κανονισμού.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 15 παράγραφος 1 του κανονισμού (ΕΕ) 2016/1036 και στο άρθρο 25 παράγραφος 1 του κανονισμού (ΕΕ) 2016/1037,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο παρών κανονισμός ορίζει τις προϋποθέσεις για την επιβολή δασμών αντιντάμπινγκ και/ή αντισταθμιστικών δασμών σε προϊόντα που εισάγονται σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη κράτους μέλους, καθώς και τις διαδικασίες σχετικά με την κοινοποίηση και τη δήλωση των εν λόγω προϊόντων και την καταβολή των εν λόγω δασμών, όταν τα εν λόγω προϊόντα υπόκεινται σε οποιοδήποτε από τα ακόλουθα:
            
                        α)
                     
                     
                        ανακοίνωση για την έναρξη έρευνας κατά του ντάμπινγκ ή των επιδοτήσεων·
                     
                  
                        β)
                     
                     
                        εκτελεστικό κανονισμό της Επιτροπής για την καταγραφή των εισαγωγών·
                     
                  
                        γ)
                     
                     
                        εκτελεστικό κανονισμό της Επιτροπής για την επιβολή προσωρινού ή οριστικού δασμού αντιντάμπινγκ ή αντισταθμιστικού δασμού.
                     
                  
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            (1)   «τελωνειακές αρχές»: οι τελωνειακές διοικήσεις των κρατών μελών που είναι υπεύθυνες για την εφαρμογή του παρόντος κανονισμού και της τελωνειακής νομοθεσίας, όπως ορίζεται στο άρθρο 5 παράγραφος 2 του κανονισμού (ΕΕ) αριθ. 952/2013·
            (2)   «υφαλοκρηπίδα»: η υφαλοκρηπίδα, όπως ορίζεται στη σύμβαση των Ηνωμένων Εθνών για το δίκαιο της θάλασσας·
            (3)   «αποκλειστική οικονομική ζώνη»: η αποκλειστική οικονομική ζώνη, όπως ορίζεται στη σύμβαση των Ηνωμένων Εθνών για το δίκαιο της θάλασσας, η οποία έχει δηλωθεί ως αποκλειστική οικονομική ζώνη από ένα κράτος μέλος σύμφωνα με τη σύμβαση των Ηνωμένων Εθνών για το δίκαιο της θάλασσας·
            (4)   «οικείο προϊόν»: τα εμπορεύματα που αποτελούν αντικείμενο ενός από τα ακόλουθα:
            
                        α)
                     
                     
                        ανακοίνωσης για την έναρξη έρευνας κατά του ντάμπινγκ ή των επιδοτήσεων·
                     
                  
                        β)
                     
                     
                        εκτελεστικού κανονισμού της Επιτροπής για την καταγραφή των εισαγωγών·
                     
                  
                        γ)
                     
                     
                        εκτελεστικού κανονισμού της Επιτροπής για την επιβολή προσωρινού ή οριστικού δασμού αντιντάμπινγκ ή αντισταθμιστικού δασμού·
                     
                  (5)   «δήλωση παραλαβής»: πράξη με την οποία ο αποδέκτης δηλώνει, με τους απαιτούμενους τύπους και διαδικασίες, την παραλαβή των οικείων προϊόντων σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη κράτους μέλους, η οποία περιλαμβάνει στοιχεία που είναι απαραίτητα για τη συλλογή του καταβλητέου ποσού του δασμού αντιντάμπινγκ και/ή του αντισταθμιστικού δασμού ή για την αναφορά και/ή την καταγραφή σύμφωνα με πράξη που αναφέρεται στο άρθρο 1 στοιχείο α) ή β)·
            (6)   «οφειλή»: η υποχρέωση ενός προσώπου να καταβάλει το ποσό του δασμού αντιντάμπινγκ και/ή του αντισταθμιστικού δασμού που εφαρμόζεται στο οικείο προϊόν·
            (7)   «αποδέκτης»: το πρόσωπο που είναι κάτοχος άδειας άσκησης επιχειρηματικών δραστηριοτήτων στην υφαλοκρηπίδα ή στην αποκλειστική οικονομική ζώνη κράτους μέλους και παραλαμβάνει ή έχει μεριμνήσει για την παραλαβή του οικείου προϊόντος σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην εν λόγω υφαλοκρηπίδα ή στην αποκλειστική οικονομική ζώνη·
            (8)   «οφειλέτης»: κάθε πρόσωπο υπόχρεο οφειλής.
         
         
            Άρθρο 3
            Υποβολή δήλωσης παραλαβής
            
               (1)   Η παραλαβή σχετικού προϊόντος σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη κράτους μέλους δηλώνεται από τον αποδέκτη με δήλωση παραλαβής.
            
            
               (2)   Η δήλωση παραλαβής υποβάλλεται χωρίς καθυστέρηση και το αργότερο εντός 30 ημερών από την παραλαβή του οικείου προϊόντος με τη χρήση ηλεκτρονικών τεχνικών επεξεργασίας δεδομένων στις ακόλουθες τελωνειακές αρχές:
               
                           α)
                        
                        
                           όταν το οικείο προϊόν μεταφέρεται από το τελωνειακό έδαφος της Ένωσης, στην τελωνειακή αρχή του κράτους μέλους στο οποίο γίνεται δεκτή η διασάφηση επανεξαγωγής ή καταχωρίζεται η γνωστοποίηση επανεξαγωγής ή η συνοπτική διασάφηση εξόδου·
                        
                     
                           β)
                        
                        
                           όταν το υπό εξέταση προϊόν δεν μεταφέρεται από το τελωνειακό έδαφος της Ένωσης, στην τελωνειακή αρχή του κράτους μέλους στο οποίο ανήκει η υφαλοκρηπίδα ή η αποκλειστική οικονομική ζώνη.
                        
                     
            
               (3)   Η δήλωση παραλαβής περιέχει τα στοιχεία που παρατίθενται στο μέρος I του παραρτήματος και συνοδεύεται από τα δικαιολογητικά που υποστηρίζουν τα εν λόγω στοιχεία.
            
            
               (4)   Η τελωνειακή αρχή μπορεί να επιτρέψει την υποβολή της δήλωσης παραλαβής με τρόπο διαφορετικό από τις ηλεκτρονικές τεχνικές επεξεργασίας δεδομένων. Στην περίπτωση αυτή, ο παραλήπτης καταθέτει το έντυπο που παρατίθεται στο μέρος II του παραρτήματος σε πρωτότυπο και αντίγραφο μαζί με τα έγγραφα που υποστηρίζουν τα στοιχεία που παρέχονται στο έντυπο. Το πρωτότυπο φυλάσσεται από την τελωνειακή αρχή. Το αντίγραφο επιστρέφεται από την τελωνειακή αρχή στον παραλήπτη αφού η εν λόγω αρχή καταχωρίσει τη δήλωση παραλαβής και έχει βεβαιώσει την παραλαβή της.
            
            
               (5)   Τα κράτη μέλη χρησιμοποιούν τις πληροφορίες της δήλωσης παραλαβής για την εκπλήρωση των υποχρεώσεων καταγραφής που υπέχουν βάσει του άρθρου 14 παράγραφοι 5 και 5α του κανονισμού (ΕΕ) 2016/1036 και του άρθρου 24 παράγραφοι 5 και 5α του κανονισμού (ΕΕ) 2016/1037, καθώς και των υποχρεώσεων υποβολής στοιχείων προς την Επιτροπή βάσει του άρθρου 14 παράγραφος 6 του κανονισμού (ΕΕ) 2016/1036 του Συμβουλίου και του άρθρο 24 παράγραφος 6 του κανονισμού (ΕΕ) 2016/1037 του Συμβουλίου.
            
         
         
            Άρθρο 4
            Οφειλή
            
               (1)   Τα ακόλουθα συνεπάγονται τη γένεση οφειλής:
               
                           α)
                        
                        
                           η υποβολή διασάφησης επανεξαγωγής, γνωστοποίησης επανεξαγωγής ή συνοπτικής διασάφησης εξόδου για το οικείο προϊόν, συμπεριλαμβανομένων των μεταποιημένων προϊόντων που προκύπτουν από το οικείο προϊόν στο πλαίσιο του καθεστώτος τελειοποίησης προς επανεξαγωγή, όπως αναφέρεται στον κανονισμό (ΕΕ) αριθ. 952/2013, τα οποία πρόκειται να μεταφερθούν σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη κράτους μέλους από το τελωνειακό έδαφος της Ένωσης·
                        
                     
                           β)
                        
                        
                           η παραλαβή του υπό εξέταση προϊόντος που μεταφέρεται από έξω από το τελωνειακό έδαφος της Ένωσης σε τεχνητό νησί, σταθερή ή πλωτή εγκατάσταση ή σε οποιεσδήποτε άλλες εγκαταστάσεις στην υφαλοκρηπίδα ή στην αποκλειστική οικονομική ζώνη κράτους μέλους.
                        
                     
            
               (2)   Στις περιπτώσεις που αναφέρονται στην παράγραφο 1 στοιχείο α), η οφειλή γεννάται κατά την αποδοχή της διασάφησης επανεξαγωγής ή κατά την καταχώριση της γνωστοποίησης επανεξαγωγής ή της συνοπτικής διασάφησης εξόδου.
               Στις περιπτώσεις που αναφέρονται στην παράγραφο 1 στοιχείο β), η οφειλή γεννάται κατά την παραλαβή των οικείων προϊόντων.
            
            
               (3)   Ο οφειλέτης είναι ο αποδέκτης.
               Σε περίπτωση που η διασάφηση επανεξαγωγής, η γνωστοποίηση επανεξαγωγής, η συνοπτική διασάφηση εξόδου που αναφέρεται στην παράγραφο 1 στοιχείο α) ή η δήλωση παραλαβής που αναφέρεται στην παράγραφο 4 έχει συνταχθεί με βάση πληροφορίες που οδηγούν στη μη είσπραξη του συνόλου ή μέρους του δασμού αντιντάμπινγκ και/ή του αντισταθμιστικού δασμού, οφειλέτης είναι επίσης το πρόσωπο που παρέσχε τις απαιτούμενες πληροφορίες για την κατάρτιση της διασάφησης ή της γνωστοποίηση και που γνώριζε, ή ευλόγως όφειλε να γνωρίζει, ότι οι πληροφορίες αυτές ήταν ψευδείς.
               Σε περίπτωση που περισσότερα πρόσωπα οφείλουν την καταβολή του ποσού του δασμού αντιντάμπινγκ και/ή του αντισταθμιστικού δασμού που αντιστοιχεί σε μια οφειλή, τα πρόσωπα αυτά είναι αλληλεγγύως και εις ολόκληρον υπόχρεα για την καταβολή του εν λόγω ποσού.
            
            
               (4)   Ο αποδέκτης υποβάλλει, χωρίς καθυστέρηση και το αργότερο εντός 30 ημερών από την παραλαβή του οικείου προϊόντος, δήλωση παραλαβής. Εφαρμόζονται οι παράγραφοι 2, 3 και 4 του άρθρου 3.
            
            
               (5)   Για τους σκοπούς της εφαρμογής της παραγράφου 1 στοιχείο α), η διασάφηση επανεξαγωγής, η γνωστοποίηση επανεξαγωγής ή η συνοπτική διασάφηση εξόδου παρέχουν τις πληροφορίες σχετικά με την υφαλοκρηπίδα ή την αποκλειστική οικονομική ζώνη του κράτους μέλους στο οποίο πρόκειται να μεταφερθεί το οικείο προϊόν με τη χρήση του σχετικού πρόσθετου κωδικού αναφοράς, όπως ορίζεται στο παράρτημα Β τίτλος II σημείο 2 στοιχείο 2/3 του εκτελεστικού κανονισμού (ΕΕ) 2015/2447 της Επιτροπής (5).
            
            
               (6)   Η οφειλή γεννάται στον τόπο στον οποίο υποβλήθηκε η δήλωση παραλαβής ή, αν δεν έχει υποβληθεί σύμφωνα με το άρθρο 3 παράγραφος 2 ή το άρθρο 4 παράγραφος 4, στον τόπο στον οποίο όφειλε να έχει υποβληθεί.
            
         
         
            Άρθρο 5
            Υπολογισμός του ποσού του δασμού αντιντάμπινγκ και/ή του αντισταθμιστικού δασμού
            
               (1)   Το ποσό τού καταβλητέου δασμού αντιντάμπινγκ και/ή αντισταθμιστικού δασμού καθορίζεται, τηρουμένων των αναλογιών, με βάση τους κανόνες του κανονισμού (ΕΕ) αριθ. 952/2013 για τον υπολογισμό του καταβλητέου εισαγωγικού δασμού που ίσχυαν για το οικείο προϊόν κατά τη γένεση της οφειλής όσον αφορά το οικείο προϊόν.
            
            
               (2)   Όταν ένα οικείο προϊόν έχει υπαχθεί στο καθεστώς τελειοποίησης προς επανεξαγωγή όπως αναφέρεται στον κανονισμό (ΕΕ) αριθ. 952/2013, ο υπολογισμός της οφειλής που αφορά τα μεταποιημένα προϊόντα που προκύπτουν από το οικείο προϊόν και τα οποία επανεξάγονται με προορισμό την υφαλοκρηπίδα ή την αποκλειστική οικονομική ζώνη κράτους μέλους πραγματοποιείται με βάση τη δασμολογική κατάταξη, την τελωνειακή αξία, την ποσότητα, τη φύση και την καταγωγή του οικείου προϊόντος, το οποίο έχει υπαχθεί στο καθεστώς τελειοποίησης προς επανεξαγωγή, κατά τη στιγμή της αποδοχής της τελωνειακής διασάφησης που αφορά το οικείο προϊόν.
            
         
         
            Άρθρο 6
            Κοινοποίηση, είσπραξη, καταβολή, επιστροφή, διαγραφή και απόσβεση οφειλής, καθώς και παροχή εγγύησης
            Για τους σκοπούς της κοινοποίησης, της είσπραξης, της καταβολής, της επιστροφής, της διαγραφής και της απόσβεσης οφειλής, καθώς και της παροχής εγγύησης εφαρμόζονται, τηρουμένων των αναλογιών, οι σχετικές διατάξεις του τίτλου III κεφάλαια 2, 3 και 4 του κανονισμού (ΕΕ) αριθ. 952/2013.
         
         
            Άρθρο 7
            Έλεγχοι από τις τελωνειακές αρχές
            
               (1)   Οι τελωνειακές αρχές μπορούν να εξετάζουν το οικείο προϊόν και/ή να λαμβάνουν δείγματα όταν είναι ακόμη δυνατόν να το πράξουν, να επαληθεύουν την ακρίβεια και την πληρότητα των πληροφοριών που παρέχονται στη διασάφηση επανεξαγωγής, στη γνωστοποίηση επανεξαγωγής, στη συνοπτική διασάφηση εξόδου ή στη δήλωση παραλαβής και να επαληθεύουν την ύπαρξη, τη γνησιότητα, την ακρίβεια και την ισχύ οποιουδήποτε συνοδευτικού εγγράφου.
            
            
               (2)   Οι τελωνειακές αρχές μπορούν να εξετάζουν τους λογαριασμούς του οφειλέτη και άλλα αρχεία σχετικά με τις πράξεις που αφορούν το οικείο προϊόν ή σχετικά με προηγούμενες ή μεταγενέστερες εμπορικές πράξεις που αφορούν τα εν λόγω προϊόντα.
            
            
               (3)   Αν υπάρχουν αποδεικτικά στοιχεία ότι ένα πρόσωπο δεν συμμορφώθηκε με μια από τις υποχρεώσεις που προβλέπονται στον παρόντα κανονισμό, οι τελωνειακές αρχές μπορούν να εξετάζουν τους λογαριασμούς του εν λόγω προσώπου και άλλα αρχεία σχετικά με τις πράξεις που αφορούν το οικείο προϊόν ή σχετικά με προηγούμενες ή μεταγενέστερες εμπορικές πράξεις που αφορούν τα εν λόγω προϊόντα.
            
            
               (4)   Οι έλεγχοι και οι εξετάσεις που αναφέρονται στις παραγράφους 1, 2 και 3 μπορούν να διενεργούνται στις εγκαταστάσεις του κατόχου των εμπορευμάτων ή του αντιπροσώπου του ή οποιουδήποτε άλλου προσώπου που εμπλέκεται άμεσα ή έμμεσα στις εν λόγω πράξεις με επιχειρηματική ιδιότητα ή οποιουδήποτε άλλου προσώπου που έχει στην κατοχή του τα εν λόγω έγγραφα και στοιχεία για επαγγελματικούς σκοπούς.
            
         
         
            Άρθρο 8
            Φύλαξη εγγράφων και άλλων πληροφοριών και επιβαρύνσεις και έξοδα
            Όσον αφορά τη φύλαξη εγγράφων και άλλων πληροφοριών, εφαρμόζεται, τηρουμένων των αναλογιών, το άρθρο 51 του κανονισμού (ΕΕ) αριθ. 952/2013.
            Όσον αφορά τις επιβαρύνσεις και τα έξοδα, εφαρμόζεται, τηρουμένων των αναλογιών, το άρθρο 52 του κανονισμού (ΕΕ) αριθ. 952/2013.
         
         
            Άρθρο 9
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Αρχίζει να εφαρμόζεται τέσσερις μήνες μετά την ημερομηνία δημοσίευσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 2 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 176 της 30.6.2016, σ. 55.
         
            (3)  ΕΕ L 179 της 23.6.1998, σ. 3.
         
            (4)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
         
            (5)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
      
      
         
            ΠΑΡΑΡΤΗΜΑ
            
               ΔΗΛΩΣΗ ΠΑΡΑΛΑΒΗΣ
            
            ΜΕΡΟΣ I
            
               Στοιχεία
            
            Ο παραλήπτης υποβάλλει ηλεκτρονικά τη δήλωση παραλαβής, η οποία περιέχει τα ακόλουθα στοιχεία:
            
                        1)
                     
                     
                        Ονοματεπώνυμο, διεύθυνση και αριθμός EORI του παραλήπτη
                     
                  
                        2)
                     
                     
                        Περιγραφή του δηλωθέντος οικείου προϊόντος, κωδικός εμπορεύματος — κωδικός TARIC και πρόσθετος κωδικός TARIC (κατά περίπτωση), μεικτή και καθαρή μάζα, ποσότητα εκφρασμένη σε συμπληρωματική μονάδα (κατά περίπτωση), κωδικός της χώρας καταγωγής και/ή, κατά περίπτωση, κωδικός της χώρας αποστολής (1)
                        
                     
                  
                        3)
                     
                     
                        Αρμόδιο κράτος μέλος [βλέπε άρθρο 3 παράγραφος 2 και άρθρο 4 παράγραφος 4]
                     
                  
                        4)
                     
                     
                        Αριθμός του/των κανονισμού/-ών ή της/των ανακοίνωσης/ανακοινώσεων για την έναρξη που εφαρμόζεται/-ονται στην παρούσα δήλωση
                        Μέτρο που εφαρμόζεται:
                        
                                    —
                                 
                                 
                                    Στατιστικές περί των δασμών αντιντάμπινγκ/αντισταθμιστικών δασμών
                                 
                              
                                    —
                                 
                                 
                                    Ανακοίνωση για την έναρξη
                                 
                              
                                    —
                                 
                                 
                                    Καταγραφή
                                 
                              
                                    —
                                 
                                 
                                    Προσωρινός δασμός αντιντάμπινγκ
                                 
                              
                                    —
                                 
                                 
                                    Προσωρινός αντισταθμιστικός δασμός
                                 
                              
                                    —
                                 
                                 
                                    Οριστικός δασμός αντιντάμπινγκ
                                 
                              
                                    —
                                 
                                 
                                    Οριστικός αντισταθμιστικός δασμός
                                 
                              
                  
                        5)
                     
                     
                        Καθαρή τιμή, ελεύθερο στα σύνορα της υφαλοκρηπίδας ή της αποκλειστικής οικονομικής ζώνης
                     
                  
                        6)
                     
                     
                        Υπολογισμός του ποσού του προσωρινού και/ή του οριστικού δασμού αντιντάμπινγκ και/ή του αντισταθμιστικού δασμού, κατά περίπτωση
                     
                  
                        7)
                     
                     
                        Ημερομηνία παραλαβής του υπό εξέταση προϊόντος και, κατά περίπτωση, αριθμός MRN
                     
                  
                        8)
                     
                     
                        Προσκομιζόμενα έγγραφα, πιστοποιητικά και άδειες, συμπληρωματικά στοιχεία (επισυνάπτεται τιμολόγιο σε περίπτωση πώλησης του οικείου προϊόντος)
                     
                  
                        9)
                     
                     
                        Ημερομηνία, ονοματεπώνυμο και υπογραφή του παραλήπτη
                     
                  Οι τελωνειακές αρχές μπορούν να επιτρέπουν την παροχή των εν λόγω στοιχείων χωρίς τη χρήση ηλεκτρονικών τεχνικών επεξεργασίας δεδομένων. Στην περίπτωση αυτή, ο παραλήπτης χρησιμοποιεί το ακόλουθο έντυπο «Δήλωση παραλαβής».
            ΜΕΡΟΣ II
            
               Έντυπο
            
            Κείμενο της εικόνας
            
               ΕΥΡΩΠΑΪΚΗ ΕΝΩΣΗ
               Δήλωση παραλαβής
               (Άρθρα 3 και 4 του εκτελεστικού κανονισμού (ΕΕ) 2019/1131 της Επιτροπής, της 2ης Ιουλίου 2019, για τη θέσπιση τελωνειακού εργαλείου για την εφαρμογή του άρθρου 14α του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου και του άρθρου 24α του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου)
               Πρωτότυπο
               Για τις αρμόδιες τελωνειακές αρχές
               1. Αριθμός αναγνώρισης παραλήπτη (Ονοματεπώνυμο, διεύθυνση και αριθμός EORI του παραλήπτη)
               2. Δηλωθέν οικείο προϊόν
               Κωδικός εμπορευμάτων — Κωδικός TARIC (και πρόσθετος κωδικός TARIC, κατά περίπτωση)
               Κωδικός της χώρας καταγωγής και/ή, κατά περίπτωση (1), κωδικός της χώρας αποστολής
               Μεικτή και καθαρή μάζα
               Ποσότητα εκφρασμένη σε συμπληρωματική μονάδα (κατά περίπτωση)
               Περιγραφή του οικείου προϊόντος
               3. Αρμόδιο κράτος μέλος (βλέπε άρθρο 3 παράγραφος 2 και άρθρο 4 παράγραφος 4)
               4. Αριθμός του/των κανονισμού/-ών ή της/των ανακοίνωσης/ανακοινώσεων για την έναρξη που εφαρμόζεται/-ονται στην παρούσα δήλωση
               Μέτρο που εφαρμόζεται (να σημειωθεί το αντίστοιχο τετραγωνίδιο):
               Στατιστικές περί των δασμών αντιντάμπινγκ/αντισταθμιστικών δασμών
               Ανακοίνωση για την έναρξη
               Καταγραφή
               Προσωρινός δασμός αντιντάμπινγκ
               Προσωρινός αντισταθμιστικός δασμός
               Οριστικός δασμός αντιντάμπινγκ
               Οριστικός αντισταθμιστικός δασμός
               5. Καθαρή τιμή, ελεύθερο στα σύνορα της υφαλοκρηπίδας ή της αποκλειστικής οικονομικής ζώνης
            
            Κείμενο της εικόνας
            
               ΠΡΩΤΟΤΥΠΟ
               6. Υπολογισμός του ποσού του προσωρινού και/ή του οριστικού δασμού αντιντάμπινγκ και/ή του αντισταθμιστικού δασμού, κατά περίπτωση
               7. Ημερομηνία παραλαβής του υπό εξέταση προϊόντος και, κατά περίπτωση, αριθμός MRN
               8. Προσκομιζόμενα έγγραφα, πιστοποιητικά και άδειες, συμπληρωματικά στοιχεία (επισυνάπτεται τιμολόγιο σε περίπτωση πώλησης του οικείου προϊόντος)
               9. Ημερομηνία Ονοματεπώνυμο του παραλήπτη Υπογραφή του παραλήπτη
               (1) Σε περίπτωση που τα μέτρα αντιντάμπινγκ ή τα μέτρα κατά των επιδοτήσεων έχουν επεκταθεί σε προϊόντα που αποστέλλονται από χώρα άλλη από τη χώρα την οποία αφορούν τα μέτρα έπειτα από έρευνα κατά της καταστρατήγησης.
               ΓΙΑ ΧΡΗΣΗ ΜΟΝΟ ΑΠΟ ΤΟ ΤΕΛΩΝΕΙΟ
               Παρατηρήσεις των αρμόδιων τελωνειακών αρχών του κράτους μέλους
               Ημερομηνία παραλαβής της δήλωσης παραλαβής και αριθμός καταχώρισης
               Τιμολόγιο για την εφαρμογή μειωμένου δασμολογικού συντελεστή ή ανάληψης υποχρέωσης (να σημειωθεί το αντίστοιχο τετραγωνίδιο)
               Τήρηση της ελάχιστης τιμής εισαγωγής (ΕΤΕ) που ορίζεται ως κατώτατο όριο για τη μείωση/απαλλαγή από τον δασμό αντιντάμπινγκ/αντισταθμιστικό δασμό (να σημειωθεί το αντίστοιχο τετραγωνίδιο)
               Άλλες παρατηρήσεις
               Ημερομηνία Ονοματεπώνυμο Υπογραφή Σφραγίδα/Διεύθυνση
            
            
               Σημείωση:
            
            Το κείμενο στο αντίγραφο της δήλωσης παραλαβής είναι:
            
               «Αντίγραφο
               Για τον αποδέκτη».
            
            
               (1)  Σε περίπτωση που τα μέτρα αντιντάμπινγκ ή τα μέτρα κατά των επιδοτήσεων έχουν επεκταθεί σε προϊόντα που αποστέλλονται από χώρα άλλη από τη χώρα την οποία αφορούν τα μέτρα έπειτα από έρευνα κατά της καταστρατήγησης.